**Kortfatta historikk for Bryne Rotary 1957 - 2001**

Initiativet til å få stifta ein Rotary-klubb på Bryne, kom frå Sandnes Rotary Klubb i oktober 1956. Sigurd Ledaal var då president i Sandnes Rotary Klubb, og banksjef Bjarne Grude var kontaktmann på Bryne. Han var den gong medlem i klubben på Sandnes.

I oktober 1956 sende Sandnes Rotary Klubb ut eit skriv til ein del personar på Bryne med spørsmål om desse var interesserte i å få i gang ein klubb på Bryne. Det viste seg fort at så var tilfelle. 12. februar året etter kom det så innbyding til eit rotarymøte i Sandnes der ein fekk orientering om Rotary, om organisasjonens idear og om det arbeidet Rotary driv både på det lokale, det nasjonale og det internasjonale område.

Ikkje lenge etter kom invitasjon til eit møte på gymnaset på Bryne for å få det heile inn i meir formelle former. Møtet vart halde fredag 29. mars 1957. Dagen må reknast som stiftelsesdato for Bryne Rotary Klubb. Charterfesten gjekk av stabelen 24. august same året.

På møtet var også 14 medlemmar i Sandnes Rotary Klubb med, og Andreas O. Anfindsen heldt foredrag og gav ei god og klar framstilling om Rotarys mål og verkemiddel. Frå Bryne møtte desse: Trygve Bjaanes, Håkon Kverneland, John Hetland, Øyvind Grotmol, Jonas Jørstad, Ingof Time, Jonas R. Salte, Ola M. Wiig, Odd Christensen, Svein Tjemsland, Ola Barkved, Ole Røijen, I.A. Hognestad, Borger Magnussen, Carl Aasland, Gudbjørn Øxning, Ths. M. Haaland, Martin Vaaland, Magnor Erland, Hjalmar Thue, Sigurd Erland, Andreas Serigstad, F. Skarstein og Ole Helmer Sjo. Alle desse sa seg villige til å vera med og starta ein rotaryklubb på Bryne. Av desse er det i dag berre Martin Vaaland som er med i klubben. Møtedag vart fastsett til kvar fredag kl 19.30 på landsgymnaset. Det vart også oppnemt eit interimstyre der følgjande vart med: Bjarne Grude, formann, Øyvind Grotmol, sekretær, Ole Røijen, Sigurd Erland og Borger Magnussen.

Første møte i klubben vart halde 5. april 1957. Då møtte alle som er nemnde ovanfor pluss Trygve Kverneland. Og allereie på det andre møtet vart tre nye med. Det var Ole Ness, Brede Helmsgaard og Andreas Tegle. På møte den 12. juli same året kunne Bjarne Grude opplyse at Bryne Rotary Klubb var oppteken som medlem av Rotary International. Dermed vart han, som til då hadde vore formann i interimstyret, klubbens første president.

Charterfesten vart fastsett til 24. august, og fylgjande vart valde til festkomite: Odd Christensen, Magnor Erland, Brede Helmsgaard og Håkon Kverneland. Festen vart halden på gymnaset, der salen var vakkert pynta. Blant gjestene var guvernør Torodd Murer med frue frå Risør og past guvernørane John Johnsen og Chr. Bøgh Tobiassen med fruer frå Kristiansand. Sandnes Rotary Klubb møtte med 19 mann med fruer, og den nystarta klubben mønstra 28 mann og 27 damer. Der var taler av president Bjarne Grude, av guvernør Torodd Murer og av past guvernør John Johnsen, som overrakte charterbrevet. Deretter fekk medlemmane i Bryne Rotary Klubb overrekt rotaryknappen. Etter møtet på gymnaset var det festmiddag på Festiviteten, der Håkon Kverneland var toastmaster. Der var talar og overrekking av gåver frå klubbane i Stavanger, Sandnes og Egersund. Der var også ei helsing frå Rotaryklubben i Hjørring, Danmark. Og etter alle talar og godord var det dans til langt ut i dei små timar, heiter det til slutt i festreferatet.

I dei åra som har gått sidan 1957 har Bryne Rotary Klubb arbeidd etter dei mål og ideal Rotaryrørsla står for. Dei aller fleste som har kome til blant medlemmane i klubben har funne seg vel tilrette. Fråfallet har vore lite bortsett frå naturleg avgang. Medlemstalet auka litt etterkvart, og har dei siste åra vore omkring 50. Det har vist seg å vera ei passeleg forsamling som gir godt høve til at alle kan læra kvarandre å kjenna, og gi grunnlag for eit godt miljø i klubben.

Dei første åra vart møtene haldne på gymnaset på Bryne, og møtedag var som nemt fredag. Seinare fekk klubben møterom på Mjølkebaren på Jæren Meieri. Derifrå flytte ein til Grand Hospits og til slutt, frå 15. mars 1977, til Jæren Hotell. Frå 1. januar 1976 vart møtedag og tid endra til tysdag kl 18.30.

Med visse mellomrom utover i 1980-åra var spørsmålet om kvinner i Rotary oppe til diskusjon. Det var, som rimeleg kan vera, ulike syn på den saka. Men då Rotary International opna for at ikkje berre menn, men også kvinner kunne bli medlemmar, gjekk det ikkje så lenge før Bryne Rotary klubb fekk jentene med. Det skjedde hausten 1997 då Tove Jerstad, Ruth Søreide, Ingvill Sjo Fasting og Sigrunn Undheim Stangeland vart opptekne. Seinare har fleire kome med, og det er ingen tvil om at det har vore positivt for klubben og miljøet der. Ved presidentskiftet år 2000 overtok Ruth Søreide presidentklubba.

Same året som Bryne Rotary vart stifta, fekk også Nærbø sin rotaryklubb. Det var igjen Sandnes Rotary Klubb som tok initiativet og påtok seg fadderskapet. Klepp var seinare ute. Klubben der vart stifta 24. november 1975, og Bryne var fadderklubb. Bryne var også fadderklubb då Ålgård Rotary Klubb såg dagens lys. Det skjedde 23. januar 1987. Torkel Serigstad spela ei aktiv rolle i arbeidet for å få starta ein klubb på Ålgård. Han er elles ein av dei ivrigaste og mest trufaste medlemmar i Bryne Rotary Klubb. Han kom med i klubben i 1967, var president i 1976-77 og er ein av dei få i Bryne Rotary Klubb som kan visa til 100 prosent frammøte gjennom mange år.

Som rimeleg kan vera har dei fire naboklubbane Bryne, Nærbø, Klepp og Ålgård hatt eit visst samarbeid på ymse felt fram gjennom åra. Det gjeld ikkje minst innan felta internasjonalt arbeid og ungdomsutveksling. Klubbane har samarbeidd om å finna vertskap og høveleg opplegg for dei dagane unge frå andre land har gjesta distriktet. På denne bakgrunn var det nesten sjølvsagt at klubbane på Bryne og Nærbø feira 40 års jubileum saman. Det skjedde hausten 1997 med ein fin fest på Jæren Hotell. Det var mykje gjævt folk samla i fin stemning til god mat, helsings- og gratulasjonstalar, festtale, underhaldning og dans. Sigve Erland var president i Bryne Rotary i jubileumsåret, og styrde festen. Han delte også ut Paul Harrismedaljen til Svein Tjemsland, Martin Vaaland, Kristian Søyland og Torkel Serigstad. Frå før hadde Andreas Serigstad fått tildelt medaljen. Det skjedde ved presidentskiftet 23. juni 1992.

Men før ein kom så langt hadde Bryne Rotary Klubb også feira sitt 25 års jubileum. Det skjedde på forsommaren 1982, og festen gjekk av stabelen i Kverneland Fabrikk sine lokaler på Øksnevad. Det var stor oppslutning om festen både av Bryne Rotary sine medlemmar og frå inviterte naboklubbar. Same året var Bryne Rotary vertskap for distriktskonferansen, som vart avvikla på Jæren Hotell. Mykje forarbeid og planleggingsarbeid vart gjort av klubbens medlemmar med president Odd Aavitsland i spissen. Konferansen vart mønstergyldig avvikla til glede for gjestene og til heider for Bryne Rotary.

Samværet på møta kvar tysdag og arbeidet i dei ulike komiteane er ryggraden i Bryne Rotary som i alle andre rotaryklubbar over heile verda. Komiteverksemda har nok ikkje alltid vore like omfattande, men Rotarys idear har alltid vore berebjelken i samværet i Bryne Rotary. Når alle bidrar, kvar på sin måte, skaper det eit godt miljø for kameratskap og samhald. I denne samanheng spelar programkomiteen ei viktig rolle. I eit notat frå programkomiteen i 1969/70 heiter det m.a.: Program så langt som råd er bør vera eigne krefter. (ikkje for mange foredragshaldarar utanfrå - ikkje “Folkeakademi”) Kvart enkelt medlem har utan tvil verdifullt stoff å leggja fram: fagkunnskap, særinteresser, minne og røynsler, tankar om mangt og mykje. Kom fram med det. Det vil interessere oss alle. Vi bør avsetje meir tid til å snakke med kvarandre. Eitt møte kvar månad bør helst ikkje ha anna program enn presidentens meldingar, interne saker og ordet fritt til korte innlegg om klubbsaker. Kvar hovukomite bør ha eit program kvart halvår. Diskusjonar og intervju er alltid ei vellukka programform.

Nokolunde etter desse retningsliner har komitearbeidet og møteverksemda i Bryne Rotary vore drive i alle år. Etterkvart har det utvikla seg visse tradisjonar. Kvar vår har det vore rydding i Sandtangen, og presidentskiftet har gått for seg på Refsnes, først i hytta til Hjalmar Thue, seinare i hytta til Martin Vaaland. Kvar haust har vi hatt krabbefest på Eigerøy i hytta til Olav Hetland, og julemøte går av stabelen i Serigstad sine lokaler på Tu. Ellers har turar og befaringar både innanfor og utanfor Time kommune, vore faste programinnslag i alle år.

I samarbeid med Bryne Yngre Sanitetsforening og Inner Wheel, fekk komiteen for samfunnsteneste igang noko som vart kalla: Ein stad å treffast. Det var i 1970/71. Dette arrangementet vart ein forløpar for Time pensjonistforening, som vart stifta året etter med Bryne Rotary sin første president, Bjarne Grude som formann. Fram gjennom åra har samfunnskomiteen også gjort opptak av samtalar og intervju med eldre folk på Bryne og frå Time-bygda. Komiteen har på den måten framskaffa og teke vare på verdfullt stoff frå arbeidsliv og fritid slik det arta seg i litt eldre tider.

Også i det internasjonale arbeid som Rotary står for, har klubben på Bryne vore aktiv med i alle år, ofte i samarbeid med klubbane på Nærbø og Klepp. Ungdommar frå andre land og verdsdeler er blitt mottekne på beste måte, og fleire unge gutar og jenter frå Jæren har fått reisa ut til andre land og verdsdeler. Klubben på Bryne har alltid sett på Rotarys internasjonale arbeid som ein viktig del av Rotarys verksemd.

I begynnelsen av 1970-åra deltok Bryne Rotary i to prosjekt som innebar innsamling av plogar samt forsendelse av desse til bønder i Peru og India. Håkon Kverneland var primus motor for å få dette til. I begge tilfelle var det komiteen for samfunnsteneste på verdsplan som sto bak. Opptakten til Peru-prosjektet vart gjort på distriktskonferansen i Sandnes i 1971. Eit Rotary-distrikt både i California og i Peru var med. Sluttrapporten vart lagt fram på distriktskonferansen i Bergen i 1973. Den viste at det nok ikkje hadde gått så bra som ein kunne ønskje. Plogane kom aldri fram til dei fattige bøndene i Peru. Det skuldast i første rekkje sommel frå dei peruvianske styresmaktene. Langt betre gjekk det med India-prosjektet . Her kom dei fleste plogane fram til bøndene i den indiske landsbyen Andrha Pradesh.

I alle år har lokale emne og problemstillingar framført av lokale foredragshaldarar og/eller av klubbens medlemmar, samla stor interesse på møta i Bryne Rotary. Her har ikkje noko emne vore for lite og ikkje noko for stort. Spørsmål og diskusjoon fylgjer som regel alltid etter eit slikt program. På den måten blir emne belyst frå fleire kantar. Frammøtet til samlingane på tysdagskveldane har variert noko. Til tider kunne ein nok ønskja det hadde vore betre. Men både dei mest trufaste og dei som ikkje er fullt så tittgjengde, vil truleg vera samde om at eit møte i Bryne Rotary alltid gir medlemmane ei positiv oppleving.